
SF. IER. SERAFIM, făcătorul de minuni din Sofia 

CUVÂNT LA PRAZNICUL ACOPERĂMÂNTULUI MACII DOMNULUI 



Motivul marii sărbători a Acoperământului Preasfintei Născătoare de Dumnezeu a fost minunata 
descoperire făcută Sfântului Andrei, cel nebun pentru Hristos, când a fost înălţat până la al treilea cer. Aici 
el a văzut îngeri şi numeroşi sfinţi, dar nu a văzut-o pe Preacurata Maica Domnului, fapt pentru care s-a 
tânguit mult. I s-a spus că în acel moment Maica Domnului nu se găseşte acolo, deoarece se află pe pământ, 
mângâindu-i pe oamenii necăjiţi şi suferinzi, dar că o va vedea în curând. 

într-adevăr, la scurt timp după această nemaipomenită vedenie. Sfântul Andrei a văzut-o pe Maica 
Domnului, în Biserica Vlaherne din oraşul Constantinopol, în timpul privegherii de toată noaptea. 
Preasfânta Născătoare de Dumnezeu i-a apărut Sfântului Andrei şi ucenicului său, Epifanie, în văzduh, în 
faţa altarului, înconjurată de locuitori ai cerului. Ea se ruga osârduitor în genunchi, apoi s-a ridicat şi i-a 
acoperit cu omoforul ei strălucitor pe toţi cei ce se rugau. 

Dar iată la ce vreau eu, iubiţilor întru Hristos fiii mei, să vă atrag atenţia. Sfântul Andrei a văzut-o pe Maica 
Domnului înlăcrimată. Ne-am întreba: cum se poate împăca marea ei suferinţă pentru noi, cu 
bucuria ei neîntreruptă, dumnezeiască şi cu necurmata ei fericire? 

Desigur, dacă această amestecare n-ar fi fost posibilă. Sfântul Andrei nu ar fi văzut-o pe Maica Domnului 
înlăcrimată. înseamnă că această amestecare este posibilă. Dar pentru a fi pe înţelesul nostru, trebuie, 
iubiţilor, să ne aducem întotdeauna aminte cuvintele apostolului Pavel: „Ca niştre întristaţi, dar pururea 







bucurându-ne” (II Cor. 6, lo). „Căci precum prisosesc Pătimirile lui Hristos întru noi, aşa prisoseşte prin 
Hristos şi mângâierea noastră” (II Cor. i, 5). 


Odată, la preacuviosul Serafim de Sarov a venit o femeie bolnavă, foarte evlavioasă. Slujitorul lui Dumnezeu 
i-a spus acesteia: „Pentru tine suferă, roabă a lui Dumnezeu, întemeietoarea Mănăstirii Diveevo, răposata 
monahie Aleksandra. Du-te la mormântul ei din Diveevo, roagă să i se facă un parastas şi tu te vei 
însănătoşi”. Femeia a făcut aşa cum i-a poruncit Sfântul Serafim şi şi-a căpătat tămăduirea. Şi dacă 
monahia Aleksandra suferea pentru această femeie, din cauza bolii ei, atunci cum să nu sufere şi să nu 
plângă pentru noi Maica Domnului? Pentru că ea ne iubeşte mai mult chiar decât mama noastră; pentru 
că ea ne este aproape în timpul când noi suntem bolnavi, dar şi atunci când asupra noastră se abat tot 
felul de necazuri şi suferinţe, şi ori de câte ori o rugăm să ne ajute. 

Şi totuşi, ce concluzie mântuitoare trebuie să tragem din faptul că Sfântul Andrei a văzut-o pe Preacurata 
Maică a Domnului înlăcrimată? Concluzia este una singură: noi nu trebuie s-o întristăm pe 
Preacurata Maica Domnului şi s-o facem să verse lacrimi pentru multele noastre păcate şi 
mai ales, pentru cel mai răspândit păcat, al poftelor noastre trupeşti sau al desfrânării. Nu se ştie cât ne-a 
mai rămas de trăit şi dacă vom mai avea timp de pocăinţă, ca să îndepărtăm de la noi cuvintele 
înspăimântătoare ale Domnului: „în ce te voi găsi, în aceea te voi judeca” (lez. 3, 20; 18, 20-22). 

Se poate desprinde, iubiţilor întru Hristos fiii mei, şi o a doua concluzie mântuitoare din această vedere a 
Sfântului Andrei a lacrimilor Maicii Domnului. Noi nu numai că nu trebuie s-o mâhnim pe Preacurata 
Maică a Domnului prin desfrânarea noastră necurată, dar trebuie s-o bucurăm prin fecioria noastră. 
Să ţinem minte că fecioria Preacuratei Născătoare de Dumnezeu L-a coborât din ceruri pe Dumnezeu Care 
S-a întrupat pentru mântuirea noastră. Iar curăţia noastră şi fecioria ne înălţă la ceruri, în sensul că 
Domnul, pentru aceasta, ne dăruieşte descoperirea adevărurilor dumnezeieşti şi a tainelor cereşti, în 
măsura în care suntem noi înşine curaţi. 

Cu asemenea curăţie o vom şi bucura. Iar ea, la rândul său, ne va bucura cu milostivirile sale negrăite, în 
împlinirea cuvintelor lui Hristos: „Cu măsura cu care măsuraţi, vi se va măsura” (Mt. 7, 2). Pentru această 
curăţie ne vom afla întotdeauna sub Acoperământul Maicii Domnului. Ea ne va acoperi întotdeauna şi ne 
va izbăvi de toate păcatele şi patimile, de toate relele şi necazurile şi ne va uni pe veci cu Fiul său, cu Domnul 
nostru lisus Hristos, pentru a primi bucuria dumnezeiască veşnică şi nesfârşită, în împărăţia Lui cea 
cerească. Amin. Bunului Dumnezeu slavă în veci. Amin! 



EVANGHELIA DUMINICII 

Luca V, 1-11 

Pe când mulţimea îl îmbulzea, ca să asculte cuvântul lui Dumnezeu, şi El şedea lângă lacul Ghenizaret, a 
văzut două corăbii oprite lângă ţărm, iar pescarii, coborând din ele, spălau mrejele. Şi urcându-Se într¬ 
una din corăbii care era a lui Simon, l-a rugat s-o depărteze puţin de la uscat. Şi şezând în corabie, învăţa, 
din ea, mulţimile. Iar când a încetat de a vorbi, i-a zis lui Simon: Mână la adânc, şi lăsaţi în jos mrejele 
voastre, ca să pescuiţi. Şi, răspunzând, Simon a zis: învăţătorule, toată noaptea ne-am trudit şi nimic nu 
am prins, dar, după cuvântul Tău, voi arunca mrejele. Şi făcând ei aceasta, au prins mulţime mare de 
peşte, că li se rupeau mrejele. Şi au făcut semn celor care erau în cealaltă corabie, să vină să le ajute. Şi 
au venit şi au umplut amândouă corăbiile, încât erau gata să se afunde. Iar Simon Petru, văzând aceasta, 
a căzut la genunchii lui lisus, zicând: Ieşi de la mine. Doamne, că sunt om păcătos. Căci spaima îl 
cuprinsese pe el şi pe toţi cei ce erau cu el, pentru pescuitul peştilor pe care îi prinseseră. Tot aşa şi pe 
lacov şi pe Ioan,fiii luiZevedeu, care erau împreună cu Simon. Şi a zis lisus către Simon: Nu te teme; de 
acum înainte vei fi pescar de oameni. Şi trăgând corăbiile la ţărm, au lăsat totul şi au mers după El. 


Scurt cuvânt al Sf. Nicolae Velimirovici: 




o, de-ar primi oamenii zilelor noastre măcar învăţătura despre ascultare din această pericopă! Cu 
ascultarea de Dumnezeu vin toate celelalte; tot binele pe care şi-l poate dori inima omenească se prinde în 
plasa de aur a evanghelicei ascultări. 

Avem în faţă două pilde de ascultare: a peştilor şi a apostolilor, şi nu ştii care-i mai mişcătoare. Peştii 
ascultă porunca Domnului, îşi pun viaţa la picioarele Lui. Dumnezeu i-a făcut spre hrana trupească a 
oamenilor, dar vedeţi cum pot ei împlini şi o trebuinţă a duhului! Aceşti peşti sunt o pildă minunată de 
ascultare pentru toţi cei răzvrătiţi şi neascultători faţă de Ziditorul. Şi ei au strălucit mai mult decât dacă ar 
fi rămas să înoate mai departe în apele Ghenizaretului. Ei şi-au răscumpărat cu cinste viaţa lor slujind 
Proniei, adevărată pildă şi mustrare pentru oamenii cei neascultători. Iar negrăita milostivire a lui 
Dumnezeu se vede din aceea că El foloseşte toate făpturile ca să-l aducă pe om pe calea de la care s-a rătăcit, 
să-l înalţe, să-l trezească şi să-l aducă din nou la vrednicia dintâi. 

Pilda de ascultare a apostolilor e şi ea mişcătoare. Aceşti pescari au lăsat totul, au sfărmat puţinele dar 
puternicele lor legături cu lumea, cu casa şi rudenia lor şi — fără a lua nimic cu ei decât pe sine — L-au 
urmat pe Hristos în marile şi bogatele adâncuri duhovniceşti. Timpul a dovedit că Domnul a 
răsplătit împărăteşte ascultarea lor, pentru că ei au ajuns stâlpi ai Bisericii lui Dumnezeu pe pământ şi mari 
sfinţi în împărăţia cerurilor. Să ne grăbim dar a urma pilda lor de ascultare! 


APOSTOLUL DUMINICII 

2 Corinteni IX, 6-ii 

Aceasta însă zic: Cel ce seamănă cu zgârcenie, cu zgârcenie va şi secera, iar cel ce seamănă cu dărnicie, 
cu dărnicie va si secera . Fiecare să dea cum socoteşte cu inima sa, nu cu părere de rău, sau de silă, căci 
Dumnezeu iubeşte pe cel care dă cu voie bună. Şi Dumnezeu poate să înmulţească tot harul la voi, ca, 
având totdeauna toată îndestularea în toate, să prisosiţi spre tot lucrul bun, precum este scris: "împărţit- 
a, dat-a săracilor; dreptatea Lui rămâne în veac". Iar Cel ce dă sămânţă semănătorului şi pâine spre 
mâncare, vă va da şi va înmulţi sămânţa voastră şi va face să crească roadele dreptăţii voastre, ca întru 
toate să vă îmbogăţiţi, spre toată dărnicia care aduce prin noi mulţumire lui Dumnezeu. 

Părintele Paisie 

Aghioritul a fost întrebat 
odată: 

Gheronda, ce este 

mărinimia? 

- Este dragostea curăţită a 
omului smerit , care nu pune 
deloc egoism în ceea ce face şi 
a cărui inimă este plină de 
fineţe duhovnicească, 
sensibilitate şi recunoştinţă 

către Dumnezeu şi către chipurile lui Dumnezeu, semenii săi...Să lucrezi pentru Hristos cu mărinimie. Iar 
în sufletul care are intenţie bună, duh de nevoinţă şi mărinimie, Hristos lucrează fără zgomot... Să te mişti 
peste tot cu mărinimie, căci pe această frecvenţă lucrează Hristos, Maica Domnului, sfinţii... Când omul se 

nevoieşte duhovniceşte cu mărinimie, simte o veselie lăuntrică, fiindcă Dumnezeu îi dă 
mulţumire duhovnicească. 











MĂRTURII DESPRE PĂRINTELE ARSENIE 


în fiecare an, ziua de 29 septembrie înseamnă pentru noi bucuria unei întâlniri: mergem cu toţii (chiar 
dacă în duh) la ziua de naştere a Părintelui Arsenic, fie că rămânem la Bisericuţă, în jurul mesei cu 
prinoase,fie că urcăm dealurile Bujoarei, spre locul său de naştere. Şi mai e prilej de daruri, căci aşa se 
întâmplă la o zi de naştere. însă în acest caz, darurile le împarte chiar Părintele Arsenic. Nouă ne rămâne 
doar să mulţumim lui Dumnezeu, cu frică şi cutremur, pentru că ne-a dăruit pe acest om mai presus de 
oameni, mijlocitor al mântuirii noastre. 

Dintre darurile de anul acesta, vă oferim unul primit prin mijlocirea maicilor de la Bujoara, despre care 
veţi afla mai multe în acest număr. Este vorba despre o mărturie a uneia dintre femeile în vârstă care 
trăiesc în Vaţa de Sus, locul copilăriei Părintelui Arsenic, şi pe care am transcris-o, păstrând farmecul 
limbii din acele locuri. 

„Când era mic, familia îi spunea Vian. De aia, când o venit un popă de la Timişoara cu pruncu mieu şi m-o 
întrebat: Mămică, dumneata nu ştii de unul Arsenie? le-am zis: Io nu ştiu, da’ aici pă dealuri o şezut unul 
Vian. Şi zice că l-o fost coborât părinţii pă magariu până la moară şi puneau şi câte-o măsură de cucuruz ori 
grâu, ce aveau. Coborau şi atuncea îl trimeteau la şcoală şi ei stăteau până ce vinea el de la şcoală şi puneau 
măcinişul pă magar şi puneau şi copchilul. 

Când am mers eu la şcoală, învăţătorul ne-o pus să coborâm arhiva din pod, dar era plouată şi nu se mai 
cunoştea scrisul, că era în ungureşte. Părinţii mei or zis că el acolo o făcut şcoala până pe-a şaptea. 

Noi aveam moară şi veneau oamenii acolo şi mai vorbeau. Şi ziceau că mama lui o mai avut o soră, 
necăsătorită. Şi aceea mergea în dunga pădurii şi veneau căprioarele la ea şi le mulgea. Şi au venit ăştia de 
la ocol să puşte căprioare şi mistreţi şi ele toate s-or adunat acolo şi ea le-o băgat în ocol la porci şi atunci 
or venit aceia şi or bătut-o să deie drumul la căprioare ca să le puşte. Şi de acolo o murit. Asta o fost mătuşa 
lui, soră cu mama lui. Deci şi mătuşa lui cred că o avut un dar de la Dumnezeu. 

Mama lui Arsenie o mai avut o fată mică, dar o murit şi e îngropată la Vaţa de Sus, la noi la biserică. Iar 
când o fost să meargă el la liceu, nu ştiu ce-o intervenit între ei (părinţii) şi s-or despărţit. Mama s-o dus la 
Hălmagiu şi el s-o dus cu tată-său la liceu la Brad. 

Părinţii mei o fost de duceau uium (un fel de cotă de porumb, grâu) la Brad. Tăticu mieu era mai mare cu 
patru ani. Iar el deloc s-o dus la tăticu, că l-o cunoscut. Şi tăticu ne-o spus apoi: Măi, m-am întâlnit cu Vian. 
Aşa îi spuneau, că el o fost Zian-Vălean şi ei prescurtat îi ziceau Vian. 

Apoi o terminat liceul şi nu s-o mai întâlnit cu el decât atunci când o venit de-o vândut dealul. Şi i-o zis lui 
tăticu: 

-No, am vândut dealul. Nu mai vin la voi de-acum, nu mă mai întorc. 

Asta o fost pe la facultate când o vândut dealu. 



După mult timp, l-o văzut mămica. O fost la moară ea şi o făcut un cuptor de pită. Eram opt copii în crângul 
casei şi ea făcea pizărăi. Deci lăsa din aluatul de pită şi făcea nişte cocuţi mici şi mai punea şi busuioc pe 
deasupra. Făcea câte opt, ca să fie pentru noi şi copiii vecinilor. 

Şi zice că o văzut un om venind de sus, pe unde era atunci linie ferată... Şi s-o uitat la el: oare cine e acesta, 
cu haina aceea lungă şi cu o straiţă pe umăr. Atunci o venit şi o zis către ea: 






-Bună ziua, Creştină! (mămica mea aşa se chema, Creştina) 

Mămica s-o uitat la el, dar nu l-o mai cunoscut, că era şi cu barbă lungă. Şi i-o zis: 

-Da’ eu nu te cunosc. Mă cunoşti? 

-Da'cum să nu te cunosc... Da'tu mă cunoşti pe mine? 

Mămica o zis: Nu! 

Zice: 

-Uită-te la ochii mei... 

Mămica zicea că o avut nişte ochi cum ea n-o mai văzut, un albastru ca cerul. 

-Măi, o zis mămica către el, doar nu eşti tu Vian? 

-Ba, zice, chiar eu sunt! 

Şi zice: 

-Unde meri? 

Zice: 

-Mă duc la Hălmagiu c-o murit mama. 

-De inde vii? 

-De la puşcărie, zice. 

L-o întrebat: 

-Pă inde ai venit? 

Zice: 

-Am venit şi pe la mine, pe la deal şi am luat prune albuţe de-acolo (că era vemea secerii). 

-Şi nu te-o mai văzut nimeni pe-acolo? 

-Nu, zice, fură oameni pe la coasă, pe la seceră şi eu îmi luai prune... 

Şi-o zis către mămica: 

-Uite, îţi las şi ţie. 

Şi-o băgat mâna în straiţă să-i lase prune şi la mămica. 

Mămica o zis: 

-Nu-mi trebuie, că şi noi avem... Da’ inde ai durmit dacă ai venit de la puşcărie? 

Zice: 

-în pădure. 

-Da’ animalele nu ţi-or făcut nimica? 

-Nu, zice, mie nu-mi au treaba. Nu s-apropie de mine. 

Şi atuncea zice: 

-O murit maică-mea. 

Dar mămica zice: 

-Cine te-o anunţat pe tine? 

Că atunci nu erau telefoane, numai fixuri. Sau telegrame, dacă trimeteau. 

-Eu am sus un Dumnezeu şi Acela mă anunţă. 

Mămica s-o uitat la el şi o zis: 

-Dumnezeu să-ţi ajute. 

Iar el o zis: 

-Făcuşi pizărăi? 

-Făcui pentru toţi copiii, şi din vecini. 

-No, zice, adu-mi şi mie un pizărău. 

Şi mămica o adus şi al meu şi al lui soni-mea. Şi el o mâncat un pizărău şi unul l-o băgat în straiţă. O băut 
o cană de apă şi-o zis către ea: 

-Auzi tu. Creştină... Tu ai două fete. 

Fără ca să ştie el sau să vorbească cu ea, cu tăticu ori cu vecinii. Eu eram la oi, că de la patru ani mergeam 
la oi, şi soră-mea era la vaci, că era mai mare ca mine. 

-No, zice, care fată plânge că n-are pizărăul (că şi el tot pizărău zicea, ca şi noi), cu aceea ai să ai năcazuri. 
Când am venit eu cu soru-mea, zice mămica: 

-Dădui pizărăii voştri la unul, Vian. Trecu pe-aci că venii de la puşcărie. Şi n-am să vă dau, da’ vă dau din 
pită, mâncaţi pită. 

Eu - nervoasă că de ce mi-o dat pizărăul. Eu am fost aceea. Şi chiar fără noroc am fost! Am avut două 
căsătorii, dintr-una copilul, dintr-a doua fata. Şi tăt rău... şi bolnavă. 

Şi o zis cătră mămica: 

-Măi, Creştină, tu să mă cauţi cu fata asta. 



Da’ unde să-l cauţi, că mergeai, întrebai şi erai suspect. Şi n-aveam unde, că o stat el la puşcărie, dar după 
aceea o ieşit... 

Atunci mămica s-o uitat după el. O mărs cu cana la fântână - numa’ atâta o fost şi s-o întors - şi numa’ nu 1 - 
o mai văzut. La noi e drumul drept şi o dâmbulea şi se vede... Atâta o mărs de tare. 

Şi de atuncea Dumnezeu îl ştie ce o mai făcut. 

Dacă nu ar fî avut el putere, nu putea să vorbească aşa, ce o zis de una dintre fete...” 



SFINŢII SĂPTĂMÂNII 


NEBUNI PENTRU HRISTOS- 
SF. ANDREI DIN CONSTANTINOPOL 
(2 octombrie) 


Sf. Andrei cel Nebun pentru Hristos a fost de neam slav. El a căzut de tânăr rob în război şi a fost cumpărat 
de către Theognost, un bărbat bogat din Constantinopol, pe vremea împăratului Leon cel înţelept (sec. IX). 
Andrei era foarte frumos la chip şi cu obiceiuri bune, iar Theognost l-a îndrăgit mult şi l-a dat la învăţătură. 
Andrei a iubit mult cartea şi cu dragoste se ruga lui Dumnezeu şi mergea şi la sfintele slujbe. 

într-o noapte, pe când se ruga, diavolul a început să lovească uşile casei în care se afla. Speriat, s-a culcat, 
însă a awt o vedenie în care i s-a proorocit că va avea mult a lupta cu necuratul pentru dobândirea cununilor 
cereşti. însuşi Domnul lisus l-a numit prieten şi frate şi apoi i-a încredinţat crucea nebuniei 
pentru El şi i-a promis nenumărate bunătăţi cereşti. Supunându-se acestei vedenii, sfântul a luat asupra 
sa nevoinţa nebuniei pentru Hristos şi chiar în ziua următoare, s-a dus la fântâna de unde scotea apă pentru 
stăpânul lui şi cu un cuţit şi-a tăiat în fâşii hainele de pe el, prefăcându-se că este nebun. Stăpânul lui, 
Theognost, s-a umplut de durere, socotindu -1 demonizat, l-a legat în lanţuri şi l-a dus la Biserica Sfintei 
Anastasia, Izbăvitoarea de Farmece, ca să se citească rugăciuni pentru robul lui. Andrei. Dar pentru că nu 
se vindeca, stăpânul lui i-a dat drumul, ca unuia ce şi-a pierdut minţile. 

De atunci, ziua se prefăcea 
nebun, iar noaptea 

întreagă se ruga lui 
Dumnezeu. El a vieţuit până 
la moarte fără să aibă nici un 
adăpost. Umbla pe străzile 
Constantinopolului aproape 
gol şi mâncând pâine numai 
când se îndura cineva să-i dea. 
împărţea tot ceea ce primea cu 
cerşetorii pe care îi şi certa cu 
cuvinte batjocoritoare, ca să 
nu-1 cinstească, iar răsplată să 
nu primească decât numai de 
la Dumnezeu. 

Vrând să se încredinţeze dacă nevoinţa sa este sau nu plăcută lui Dumnezeu, Sf. Andrei s-a rugat Sfintei 
Muceniţe Anastasia să-i descopere aceasta, iar ea îndată i s-a arătat în vedenie, i-a adeverit şi l-a întărit 
duhovniceşte. Chiar în noaptea următoare o ceată diavolească înarmată s-a pornit asupra sa, ca să-l omoare, 
însă, la rugăciunea lui, însuşi Sfântul Apostol şi Evanghelist loan i s-a arătat şi l-a ajutat, bătându-i pe 
diavoli şi alungându-i. 






De aceea harul Domnului s-a revărsat peste el din belşug şi Sf. Andrei s-a făcut văzător cu duhul al 
inimilor oamenilor. El a luat putere să alunge duhurile necurate şi să scoată oamenii din păcatele lor. 

Sf. Andrei fost răpit la cer, unde a văzut în duh frumuseţile cereşti. El L-a văzut şi s-a închinat înaintea 
Domnului Hristos, Care şedea pe Tronul Slavei. Aflându-se împreună cu ucenicul lui Epifanie, el a văzut-o 
pe Preasfânta Născătoare de Dumnezeu în Biserica din Vlaherne cum acoperă poporul cu cinstitul ei 
Omofor. Această vedenie este de atunci prăznuită de Biserică, în întâi octombrie, sărbătoare care se 
numeşte a Sfântului Acoperământ al Preasfintei Născătoare de Dumnezeu. El a auzit cuvinte care la inima 
omului nu s-au suit şi pe care buzelor omeneşti nu le este îngăduit să le grăiască. 

După o viaţă de mucenicie neîncetată întru nebunia pentru Hristos, Sf. Andrei a adormit în Domnul în anul 
911, fiind în vârstă de 66 de ani. 

Bucură-te, Sfinte Preacuvioase Andrei, lauda sihastrilor din mijlocul mulţimii! 




.4 


I.G. 


CUVÂNT DE LA PATERIC 


Avva Theodor din Fermi (28 septembrie) a fost un uriaş al duhului din a treia generaţie de monahi 
egipteni, în tinereţe fiind sub povăţuirea Avvei Macarie. Se spune despre el că dobândise iubirea 
desăvârşită de fraţi şi darul nefricii. 

5 

Zis-a ucenicul lui awa Theodor, că a venit odată unul să vândă ceapă şi i-a umplut un vas. Şi a zis bătrânul: 
umple -1 de grâu şi-l dă lui. Şi erau două grămezi de grâu: una curată şi una proastă. Şi i-am umplut vasul 
din grămada cea proastă - zice ucenicul. Iar bătrânul a căutat la mine aspru şi cu mâhnire. Şi de frică am 
căzut şi am spart vasul şi i-am făcut metanie. Şi zice bătrânul: scoală, nu e a ta vina, ci eu am greşit că ţi-am 
zis! Şi intrând bătrânul, i-a umplut sânul de grâu curat şi i-a dat lui împreună cu cepele. 


DIN ÎNVĂŢĂTURA PĂRINTELUI ARSENIE 


Conştiinţă: o ştiinţă, aceeaşi, pe care o au doi inşi deodată, despre ceva. Iar cei doi inşi sunt Dumnezeu şi 
omul: Conştiinţa: ochi comun, al lui Dumnezeu către om si al omului către Dumnezeu : sau: vedem cum 
ne vede Dumnezeu în toate. Aceste-i organul de cunoaştere şi de calificare morală şi religioasă a 
faptelor, a cuvintelor şi a gândurilor noastre. 



STAREŢII DE LA OPTINA ( 11 ) 


PREACUVIOSUL STAREŢ MOISE 

(1782-16 iunie 1862) 

S-a născut într-o familie bine credincioasă, la Borisoglebsk, în data de 15 ianuarie 1782. La botez a primit 
numele de Timotei, fiind cel mare dintre cei patru copii ai familiei, trei băieţi şi o fată. Toţi copiii familiei 
au fost educaţi cu frică de Dumnezeu şi după tradiţia Sfintei Biserici Ortodoxe. Stareţul Moise îşi amintea 
mai târziu cum tatăl lor îi îndemna să asculte cu atenţie slujba bisericească şi mai ales citirea Evangheliei şi 
a Apostolului. Venind acasă, în special pe băieţi îi punea să redea prin propiile lor cuvinte ce au auzit şi au 
înţeles. Toţi cei trei băieţi au ajuns monahi, aceştia reunindu-se la mănăstirea Optina, slujind în sobor la 
slujba de încoronare a ţarului Nicolae al Il-lea (1894-1917). 

Dorul de monahism l-a urmărit din copilărie pe Timotei, iar când a crescut a plecat din lume, începând viaţa 
monahală la Sarov. în anul 1811 ajunge ucenic la Mănăstirea Adormirii Maicii Domnului Svenski, unde se 
nevoiau în taină mulţi pustnici, de la care deprinde nevoinţa şi se hrăneşte cu învăţăturile adevăratei isihii. 
Sf. Moise a petrecut zece ani sub îndrumarea Stareţului Atanasie, ucenic al Sfântului Paisie Velicicovski. 
Această vieţuire l-a întărit foarte mult, agonisind adunarea minţii şi tăcerea, trezvia, darul rugăciunii şi 
defăimării de sine şi o adâncă cunoaştere a învăţăturii Sf. Părinţi. După un timp în pădurile Rostovului a 
venit şi fratele său mai mic. Alexandru, mai târziu Stareţul Antonie, care i-a fost ucenic şi l-a urmat pe 
Cuviosul Moise, cu o ascultare desăvârşită. 

în anul 1821, la rugămintea Episcopului Filaret - care avea o dragoste aparte pentru viaţa isihastă şi dorea 
întemeierea unui Schit în apropiereea Mănăstirii Optina - pleacă împreună cu fratele său şi câţiva monahi 
să întemeieze Schitul care se va afla în cadrul Mănăstirii Optina. La venirea Cuviosului Moise, mănăstirea 
Optina era la un pas de a fi părăsită, la vremea aceea acolo nefiind monahi. Cuviosul Moise s-a ocupat de 
construirea schitului, dar şi de recondiţionarea clădirilor existente în mănăstire şi de construirea altora. 

în anul 1813 Părintele Moise, ducând un dor însetat după pustie scria: „Singurătatea^ se pare, din 
tinereţe m-a atras spre ea, dar Dumnezeu a rânduit eu totul aleeva”. Cuviosul Moise a acceptat 
hirotonia de care a fugit din tinereţe doar din ascultare faţă de Arhipăstor. La vârsta de patruzeci şi trei de 
ani primeşte sub conducerea sa Optina, pe care o cârmuieşte timp de treizeci şi şapte de ani. în aceşti ani 
cât timp Părintele Moise a fost întâistătător, Optina a înflorit nu doar în exterior, dar şi duhovniceşte: starea 
morală a obştii s-a îmbunătăţit, iar slujbele au început să aibă parte de măreţia cuvenită lui Dumnezeu. Cu 
maximă atenţie asupra sa şi cu o nevoinţă neîncetată în rugăciune. Părintele Moise a fost ridicat din putere 
în putere. Pentru ostenelile sale ascunse din cămara inimii. Domnul, Care vede în taină, i-a dat 
binecuvântarea Sa pentru lucrurile dinafară. 



Rămânând în duhul Sf. Paisie de la Neamţ, Cuviosul Moise arată un dor mare carte, de cunoaşterea Sfinţilor 
Părinţi. Este consemnat că îi plăcea foarte mult să citească, procurându-şi numeroase cărţi şi fiind abonat 
la tot felul de reviste duhovniceşti. După citirea acestor cărţi sau reviste le dona bibliotecii mănăstirii. O 
mare atenţie o acordă Stareţul Moise şi editării de cărţi, în perioada păstoririi sale apărând şaisprezece 
volume de literatură duhovnicească. „Cândva cineva va citi o carte sau alta, folosul sufletesc al 
unui singur om va răsplăti toate ostenelile noastre” spunea Stareţul Moise. 



în timpul lui au început să vină la Optina tot mai mulţi pelerini, pe care-i primea cu dragoste desăvârşită, 
întâmpinându-i la arhondaric. Părintele Moise nu cerea bani celor care rămâneau peste noapte acolo, 
întrebat fiind de un pelerin dacă nu-i este teamă că va rămâne în pagubă. Cuviosul răspunse liniştit că dacă 
dintre loo de pelerini va plăti doar unul, pe acela l-a trimis Dumnezeu să plătească pentru toţi. 

Meritul cel mai important al Cuviosului a fost susţinerea lucrării Stăreţiei la Optina. Iubirea şi pacea 
Stareţului şi darul de a influenţa în bine sufletul omenesc învingeau chiar şi răutatea duşmanilor săi. Când 
Stareţii Leonid şi Macarie au venit la Mănăstirea Optina pentru a vieţui aici. Cuviosul Moise i-a primit cu 
dragoste şi I-a mulţumit lui Dumnezeu pentru darul trimis ca răspuns al rugăciunilor sale. Părintele Moise, 
fiind un exemplu de adâncă smerenie, şi-a închinat el însuşi voia sa înaintea lor, sfătuindu-se întru toate cu 
aceştia. Tot în timpul conducerii sale vine la Optina cel care va deveni marele ei luminător. Cuviosul 
Ambrozie. 

Cum vrăjmaşul neamului omenesc nu doarme, în obşte s-au ivit nişte fraţi care, cu invidie asupra Cuviosului 
Moise, au înaintat ierarhului locului nişte acuzaţii mincinoase. în acest timp, boala premergătoare plecării 
la Domnul, îl cuprinsese pe Stareţ cu greutatea ei, însă şi pâra mincinoasă a fraţilor i-a slăbit din ce în ce 
mai mult puterile. însă Cuviosul Moise nu s-a întristat, ci cu inima plină de dragoste mulţumea lui 
Dumnezeu, rugându-se pentru vrăjmaşii săi. Iertând de îndată pe cei ce îl urau şi-l insultau, prin aceasta îi 
dezarma şi le robea inimile. în ochii lui se putea vedea o atât de mare lipsă de răutate, încât inima cea mai 
rea şi mai împietrită se pleca lui şi dorea să-şi însuşească această virtute minunată. 

în ultimele zile ale Stareţului, Dumnezeu a vrut să descopere darul înainte-vederii, ascuns de el până atunci 
cu grijă. Cuviosul Moise, bolnav şi scoţând suspine de durere, l-a chemat pe ajutorul de chilie şi i-a spus: 
„întreabă ce femeie a venit? Ce vrea?” Ajutorul, nevăzând nici o femeie, s-a gândit că delirează. însă mai 
apoi s-a adeverit că în pridvor, după uşă, stătea de mult timp o femeie care nu voia să se depărteze până nu 
va primi o iconiţă pentru fiul ei, la fel cu cele împărţite mai devreme în numele stareţului. Auzind aceasta 
ajutorul de chilie a luat o iconiţă şi a adus-o la Stareţ pentru binecuvântare; după aceasta Stareţul a spus: 
„Iată acum sunt liniştit”. 

înainte de adormirea sa. Cuviosul Moise a fost tuns în schima mare, iar în dimineaţa zilei de i6 iunie. 
Stareţul trece la Domnul în pace. Nu a trecut mult timp de la plecarea sa la Domnul şi a adormit o fiică 
duhovnicească a sa. O altă femeie l-a văzut pe acesta în vis mergând înspre mănăstire, îmbrăcat în mantie 
şi foarte grăbit, spunându-i că merge să o conducă pe fiica sa duhovnicească. 

După câţiva ani, când s-a deschis cavoul, au descoperit sicriul Cuviosului Moise intact în pofida umezelii 
pământului, iar trupul acestuia neputrezit. 

Iată unul dintre cuvintele sale trimis fratelui său. Alexandru: 

Dacă duhul evlaviei se 
împuţinează în tine nu este de 
mirare, deoarece tu te găseşti prins 
într-un cerc social unde vezi şi auzi 
tot ceea ce se opune duhului tău, iar 
inima ta ia parte la acele lucruri 
chiar dacă vrea, chiar dacă nu. De 
aceea te compătimesc. Dar, 
frăţioare, nu trebuie să-ţi neglijezi 
de tot sufletul. Trebuie cumva să- 
ţi aprinzi duhul 

evlaviei; printr-o citire 

duhovnicească sau prin rugăciune, 
chiar şi una scurtă, 

sau prin aducerea-aminte de viaţa veşnică şi prin 

împlinirea tuturor celorlalte porunci ale lui Hristos trebuie să te hrăneşti şi să creşti până la statura 
omului desăvârşit, până la măsura deplinătăţii lui Hristos. 




Cu ale lui sfinte rugăciuni, Doamne miluieşte-ne şi ne mântuieşte pe noi! 


M.Z. 


CALENDARUL MĂRTURISITORILOR 


PĂRINTELE 

GHEORGHE TARCEA 

DE LA HUNEDOARA 



învăţător de vocaţie timp de mai bine de două decenii în Hunedoara, după _ 

hirotonie şi-a împlinit cu râvnă sfântă slujirea preoţească, catehizând copii şi 

săteni, dându-le buna învăţătură a Evangheliei lui Hristos, făcându-se pe sine pildă neînfricată pentru 
afirmarea şi apărarea valorilor creştineşti ale neamului românesc. 


începând cu anul 1945 este mereu arestat şi internat în diferite lagăre de muncă forţată sau trimis în 
domiciliu obligatoriu, până în 1956. în această perioadă a pătimit martiric în închisoarea Aiud, apoi în 
coloniile de muncă de la Canal şi în domiciliul obligatoriu din Bărăgan. După nici doi ani, în 1958, este 
arestat din nou şi condamnat la temniţă pe viaţă pentru că a îndemnat oamenii să vină la biserică şi să nu 
accepte colectivizarea. Este supus unei anchete sălbatice la Cluj, smulgându-i-se barba şi fiind izbit cu capul 
de pereţi de nenumărate ori. 

îşi sfârşeşte martiriul la Aiud, în Râpa Robilor. A rămas în amintirea celor care l-au cunoscut ca un preot 
cu viaţă sfântă, (informaţii preluate din cartea Fericiţi cei prigoniţi) 


Părintele Augustin de la mănăstirea ridicată la Aiud lângă locul unde au fost îngropaţi, fără cruci şi fără 
nume, martirii, relatează o minune legată de părintele Tarcea. Păr. Augustin a dăruit o părticică din 
moaştele descoperite acolo, unui preot care avea evlavie la Sfinţii închisorilor. După câteva luni, acesta l-a 
sunat şi i-a spus că sfântul pe care i l-a dat, i-a spus numele - părintele Gheorghe. 

Fiul preotului martir, Mircea Tarcea, care a făcut şi el şapte ani de puşcărie comunistă, completează 
mărturia părintelui Augustin, cu detalii. Preotul care a primit moaştele i-a mărturisit că într-o noapte i-a 
apărut în vis cineva şi i-a spus că este Părintele Gheorghe de la Hunedoara. Atunci preotul a căutat într-o 
publicaţie despre martirii Bisericii Ortodoxe Române, cine este preot din Hunedoara cu numele Gheorghe. 
Aşa a aflat că moaştele pe care le avea erau ale preotului Gheorghe Tarcea. 

Pentru rugăciunile lui să miluiască Dumnezeu tot neamul românesc! 



PISCURI DUHOVNICEŞTI 


SCHITUL DE LA BUJOARA, 
raiul copilăriei Părintelui Arsenie 

Undeva departe de zgomotul lumii, pe plaiurile înmiresmate de flori sălbatice şi iarbă cosită ale Munţilor 
Apuseni, într-un peisaj care îl face dornic de lucru pe orice pictor sau fotograf, trăiesc două maici tinere. 
Ele s-au retras acum câtăva vreme dintre noi şi au ales însingurarea pentru Dumnezeu. Locul unde s-au 
aşezat nu a fost întâmplător ales: Bujoara, unde în urmă cuiio ani s-a născut Părintele Arsenie, iar acum 
există un schit cu hramul Sf. loan lacov Hozevitul - rodul ostenelilor şi rugăciunilor celor două maici, 
maica stareţă Benedicta şi maica Irina. Pe prima am rugat-o să ne răspundă la câteva întrebări. Facem 
precizarea că schitul are de o lună şi un preot slujitor, în acelaşi duh cu maicile, pe părintele Marius 
Dărăban. 



De câtă vreme sunteţi la Bujoara? 

Sunt aici, la schitul Bujoara, împreună cu maica Irina de 3 ani şi jumătate. Schitul se află în judeţul 
Hunedoara, comuna Vaţa de Sus, la locul de naştere al părintelui Arsenie Boca. în urmă cu 100 de ani, pe 
vremea Părintelui, aici era vatra satului, era câte o căsuţă pe fiecare deal şi toate terenurile erau cultivate. 
O cale de acces trecea şerpuind pe dealuri, legând gospodăriile între ele. Oamenii trăiau într-o strânsă 
comuniune, toate muncile se făceau în clacă. Dealurile părăsite s-au împădurit acum. 

Pe o rază de câţiva kilometri suntem singurele vieţuitoare aici. Părintele Ştefan ne-a crescut pe noi pe toţi 
în duhul Părintelui Arsenie, astfel că propunerea sfinţiei sale să mergem la locul de naştere al Părintelui 
pentru a pune bazele unui schit a fost cea mai frumoasă declaraţie de dragoste pe care am primit-o vreodată. 
Am spus da fără să vedem locul, fără să ştim unde şi din ce vom trăi. Şi Dumnezeu ne-a acoperit, ne-a hrănit, 
ne-a îmbrăcat şi ne-a păzit aşa cum ne-a promis că o va face cu cei ce nu se vor îngriji de acestea toate. 

Mai rar femei să plece în singurătate azi. Cu ce gând aţi pornit în munţi? 

Au încercat să ne oprească unii care spuneau că nu e treabă de femeie să construiască schit, asta e treabă de 
bărbat. Şi Dumnezeu ne-a mângâiat spunându-ne că atunci când Hristos era cu Trupul în mormânt. 
Apostolii stăteau adunaţi cu uşile încuiate, pe când femeile mironosiţe alergau pe străzi căutându-L. 

Nu e monotonă viaţa de pustie? 

Când intri în armonie cu creaţia din jurul tău, făcută de Dumnezeu pentru a-i sluji omului, nu poţi să te 
plictiseşti. E o pregustare a Raiului. Te poţi plictisi într-un mediu artificial, mort, turbulent, virusat de 
păcate. 

Va luptaţi cu singurătatea? 

Nu, nu ne luptăm cu singurătatea, ne luptăm să scăpăm cât mai repede din lume, atunci când suntem 
nevoite să ieşim, şi revenim, ca într-o îmbrăţişare caldă în harul Părintelui Arsenie, pe dealul Bujoara. 

Vâ mulţumim şi vă rugăm să ne pomeniţi în rugăciuni! 









IUBITORII SLOVELOR 


LUCRAREA TIPOGRAFICĂ 
A SFÂNTULUI ANTIM IVIREANUL 

Dumnezeu are aleşii săi şi de multe ori smereşte pe cei care se ţin puternici şi cu mare iscusinţă într-un 
neam sau altul, prin oameni străini, care ajung să lucreze mai bine pentru acel popor decât cei născuţi în 
sânul său. Sf. Antim Ivireanul este unul dintre aceşti aleşi. Om minunat, mare iubitor de Biserică, de cărţile 
sfinte şi de tot ce a lăsat Dumnezeu de folos pentru sporirea noastră duhovnicească. 

După robia în care a fost dus de copil la Constantinopol (în jurul anilor 1660-1670) şi unde va învăţa carte 
şi meşteşugul tiparului, în 1690, Sf. Constantin Brâncoveanu îl aduce, la recomandarea patriarhului 
Ierusalimului, pentru a fi de folos lucrării bisericeşti şi culturale pe care o dorea începută în Ţara 
Românească. Astfel, în 1694 e ales egumen al mănăstirii Snagov, iar acolo va conduce prima din şcolile sale 
tipografice. Până în 1705, când este ales episcop al Râmnicului, Sf. Antim va publica mai multe cărţi de cult 
şi de învăţătură în greacă, slavonă şi arabă. Ceea ce ne interesează în chip deosebit este apariţia Noului 
Testament în limba română, precum şi a unui Ceaslov şi Acatistier. Deja sfântul stăpânea perfect 
limba română. 



La Râmnic a adus o tipografie şi a tipărit marile cărţi de cult de care aveau nevoie preoţii români: 
Antologhion, Octoih, Molitvelnic. Urmează anii ca mitropolit al Ţării Româneşti (1708-1716) şi 
continuarea lucrării de tipărire la Târgovişte şi Bucureşti (apar Psaltirea şi învăţătura bisericească 
pentru preoţi). Tot în această vreme începe construirea ctitoriei sale, mănăstirea Antim, lăcaş dedicat 
răspândirii culturii bisericeşti şi laice. Anii 40 ai secolului trecut au redat mănăstirii această caracteristică, 
prin mişcarea Rugului Aprins, prilej de întâlniri şi creştere duhovnicească şi culturală. 

După moartea martirică a voievodului care l-a susţinut în toată lucrarea sa, Sf. Antim va cunoaşte o perioadă 
grea, iar în 1716 a fost exilat şi ucis de către turci. 

Iată ce scria într-una din dedicaţiile sale, care erau cuprinse în fiecare carte tipărită de Sf. Antim: 

Multe adevărate creştineşti şi de Dumnezeu plăcute şi de suflete folositoare cărţi, dintru ale măriei tale 
cheltuiale, spre folosul cel de obşte, s-au dat; iară de cât toate mai folositoare de suflete şi 
mântuitoare iastă aceasta a Noului Testament... Evanghelia iaste sabia care biruiaşte toate 
armele potrivnicului, cu aceasta călcăm toate relele, răbdăm cu îndrăzneală cele împotrivă, gonirile, 
ticăloşiile, năcazurile şi moartea... Cu Evanghelia Pavel a smerit mândria Romei... şi loan ... a luminat 
toată Elada; Petru a întors toată ludeea şi toţi apostolii au sădit via cea de taină. Biserica... Prin 
Evanghelie ne-am împăcat cu Dumnezeu şi din fiii mâniei, ne-am învrednicit a-I fi fii prin botez. „Prin 
Evanghelie eupre voi am născut.” 

... Al măriei tale mic şi plecat rugător, smeritul întru ieromonahi Antim Ivireanul. 










LIBRĂRIA LOGOS NE RECOMANDĂ 


MONAHIA PORFIRIA, 

Cu taxiul pe străzile oraşului 

Autoarea este ucenica Părintelui 
Porfirie Kavsokalivitul: „în viaţa 
mea, de-a lungul timpului, am avut 
diferite profesii. De la decoratoare 
până la om de afaceri. Nu spun că nu 
le-am iubit şi pe acestea, dar 
slăbiciunea mea a fost întotdeauna 
maşina şi lumea multă în jurul meu. 

Puteam să stau ore în şir în maşină şi să călătoresc. Niciodată singură... Nu sufeream liniştea desăvârşită.De 
aceea am socotit o bună idee să lucrez şi ca şofer de taxi. Ca sprijin în materializarea dorinţei mele a fost 
tatăl prietenei mele, care era propietarul unei astfel de companii. 

întâmplările consemnate sunt toate adevărate, fără strădania de a le înfrumuseţa, şi s-au petrecut între anii 
1997-2007. Conţinutul acestei cărţi constituie mărturie de suflet în smerita mea strădanie de a conduce 
zilnic pe prietenii necunoscuţi, care intrau în maşina mea, nu numai la destinaţia unei călătorii, ci la Acela 
Care este Calea, Adevărul şi Viaţa”. 

ANUNŢURI 


Monahia Porfiria 

Pelerinaj în Grecia 

Un grup de fraţi de la Bisericuţă, conduşi de trei preoţi, au fost săptămâna aceasta într-un frumos pelerinaj 
în Grecia. S-au închinat, pomenindu-i şi pe cei rămaşi acasă, la moaştele Sf. Efrem cel Nou şi Sf. Nectarie 
din Eghina, peştera Sf. Ap. şi Evanghelist loan, din Patmos şi alte locuri minunate. 


Invitaţie la Bujoara de ziua Părintelui Arsenic 

Maicile de la schitul Bujoara, ridicat pe locul de naştere al Părintelui Arsenie, ne fac invitaţia de a participa 
marţi, 29 septembrie, când se împlinesc 110 ani de la naşterea sa, la Sf. Liturghie şi parastasul ce se vor 
săvârşi acolo. 

Hram la mănăstirea Băiţa 

Acoperământul Maicii Domnului este hramul principal al mănăstirii Băiţa. Despre grija pe care Preacurata 
le-o poartă maicilor noastre neîncetat vom vorbi într-unul din numerele viitoare. Până atunci, suntem 
aşteptaţi să mergem la slujbele care se vor săvârşi acolo, în 30 septembrie seara şi în 1 octombrie, ziua 
hramului. 

ŞTIRI 

Martirii şi mărturisitorii din lagăre şi închisori cinstiţi prin prima biserică ortodoxă 
construită în ultimii 100 de ani în Polonia 

Prima biserică ortodoxă poloneză ridicată la Varşovia în ultimii 100 de ani şi-a deschis porţile, zilele trecute, 
pe 20 septembrie. Arhiepiscopul Sava a spus că noua biserică se doreşte a fi un tribut adus leagănului 
creştinismului, care este Sf. Sofia din Constantinopol. Biserica este, de asemenea, dedicată memoriei 
strămoşilor ortodocşilor polonezi, în special celor care au murit în lagăre şi închisori în perioada comunistă, 
în timpul revoltei de la Varşovia şi în cel de-al Doilea Război Mondial, în luptele contra sovieticilor şi 
naziştilor. Conform estimărilor Bisericii, numărul credincioşilor ortodocşi din Polonia se situează între 
450.000 şi 500.000. 

Sursa: activenews.ro 

Ruinele Bisericii din lacul Iznik sunt vizibile datorită scăderii nivelului apei 

Ruinele unei biserici vechi de 1500 ani, construită în cinstea Sfântului Neofit, pe locul martirajului său, au 
devenit mai vizibile după ce nivelul apei din lacul Iznik, Turcia, a scăzut recent din cauza secetei şi a 







reducerii poluării din zonă. Construcţia de secolele IV-V a fost descoperită în anul 2014, în urma unor 
fotografii realizate din elicopter în zona lacului Iznik, locaţie a vechiului oraş Niceea, unde s-a desfăşurat 
Primul Sinod Ecumenic. Se presupune că biserica a fost scufundată în apele lacului în urma unui cutremur 
din anul 740. 

Sursa: basilica.ro 



Aşteptăm întrebările, sugestiile şi eventualele colaborări pe adresa revista.maximina( 5 ) gmail.com 
sau la tel. 0734.194.372. 

Mulţumim tuturor pentru rugăciuni şi ajutor jinanciar. 






